Asetus Suomen—Viron matkakortista (1930)
Suomen asetuskokoelma 265/1930.

A s e t u s

Suomen—Viron matkakortista.

Annettu Helsingissä, 18 päivänä heinäkuuta 1930.

___

  Lisäyksinä ja muutoksina Suomen kansalaisten ulkomaanpasseista 15 päivänä joulukuuta 1927 sekä ulkomaalaisten Suomeen tulosta ja oleskelusta maassa 7 päivänä helmikuuta 1930 annettujen asetusten säännöksiin säädetään täten Sisäasiainministerin esittelystä seuraavaa:

1 §.

Suomen kansalainen on oikeutettu matkustamaan Viroon, paitsi ulkomaanpassilla, myös Suomen—Viron matkakortilla.

2 §.

Suomen—Viron matkakortin antaa Suomen kansalaiselle, joka on tunnettu tai muutoin voi tyydyttävästi selvittää henkilöllisyytensä ja joka henkilökohtaisesti sitä pyytää, sen paikkakunnan poliisiviranomainen, jossa asianomainen henkilö vakinaisesti asuu. Älköön matkakorttia kuitenkaan annettako henkilölle, jolle Suomen kansalaisten ulkomaanpasseista 15 päivänä joulukuuta 1927 annetun asetuksen mukaan ei ole lupa antaa esteettömyystodistusta ulkomaanpassin saamista varten.

3 §.

Suomen—Viron matkakortti on voimassa kuusi kuukautta kortin antamispäivästä lukien, eikä sen voimassaoloaikaa saa pidentää.

4 §.

Jos Suomen—Viron matkakortin haltijan vaimo ja viittätoista vuotta nuoremmat lapset haluavat matkustaa matkakortin haltijan mukana, on heidän nimensä merkittävä matkakorttiin.

5 §.

Suomen kansalaisten ulkomaanpasseista annetun asetuksen 9 §:n säännöstä poliisiviranomaisen esteettömyysmerkinnästä ei sovelleta Suomen—Viron matkakorttiin.

6 §.

Viron kansalaiset ovat oikeutetut saapumaan Suomeen, paitsi ulkomaanpassilla, myös Suomen—Viron matkakortilla.

7 §.

Edellisessä pykälässä tarkoitettu matkakortti oikeuttaa enintään kolmen kuukauden yhtämittaiseen oleskeluun Suomessa. Jos matkakortin haltija haluaa viipyä maassa pitemmän ajan, tulee hänen hankkia itselleen oleskelukirja siinä järjestyksessä kuin ulkomaalaisten Suomeen tulosta ja oleskelusta maassa 7 päivänä helmikuuta 1930 annetussa asetuksessa säädetään; oleskelukirjaa älköön kuitenkaan annettako pitemmäksi aikaa kuin matkakortti on voimassa.

8 §.

Työlupaa älköön myönnettäkö ulkomaalaiselle, joka oleskelee maassa Suomen—Viron matkakortilla tai sen nojalla annetulla oleskelukirjalla.

9 §.

Mikäli tässä asetuksessa ei ole toisin säädetty, ovat Suomen kansalaisten ulkomaanpasseista sekä ulkomaalaisten Suomeen tulosta ja oleskelusta maassa annettujen asetusten säännökset vastaavasti sovellettavat Suomen—Viron matkakorttiin; ja ovat myöskin mainittujen asetusten rangaistusmääräykset, mikäli tästä asetuksesta ei muuta johdu, edelleen noudatettavat.

10 §.

Annetuista matkakorteista on pidettävä luetteloa.

11 §.

Tässä asetuksessa tarkoitetaan poliisiviranomaisella, kaupungissa poliisilaitosta, kauppalassa samoin poliisilaitosta, jos sellainen kauppalassa on, mutta muutoin nimismiestä sekä maalla nimismiestä.

12 §.

Suomen kansalaiselle annettavan Suomen—Viron matkakortin sisällyksen ja muodon vahvistaa sisäasiainministeriö, joka tarvittaessa myös antaa tämän asetuksen säännöksiä täydentäviä määräyksiä.

13 §.

Tällä asetuksella kumotaan Suomen—Viron matkakortista 28 päivänä kesäkuuta 1929 annettu asetus.

Ennen tämän asetuksen voimaantuloa Suomessa annetulla matkakortilla älköön sallittako kenenkään matkustaa ulkomaille. Kuitenkin säilyttävät Suomessa annetut matkakortit, jotka tämän asetuksen voimaan tullessa ovat käytännössä ulkomailla, pätevyytensä siksi kunnes matkakortin haltija on palannut kotimaahan.

.Helsingissä, 18 päivänä heinäkuuta 1930.

Tasavallan Presidentti

LAURI KR. RELANDER.

Sisäasiainministeri E. V. Kuokkanen.

</div>

Katso myös
 Tämän asetuksen kumosi asetus Suomen—Viron matkakortista, (258/1939).

Matkakortit